作者:岑參
標題:東歸發犍為，至泥溪舟中作
內容:前日解侯印，泛舟歸山東。平旦發犍為，逍遙信回風。七月江水大，滄波漲秋空。複有峨眉僧，誦經在舟中。夜泊防虎豹，朝行逼魚龍。一道鳴迅湍，兩邊走連峰。猿拂岸花落，鳥啼簷樹重。煙靄吳楚連，溯沿湖海通。憶昨在西掖，複曾入南宮。日出朝聖人，端笏陪群公。不意今棄置，何由豁心胸。吾當海上去，且學乘桴翁。